Drága örökösök – A visszatérés

A ***Drága örökösök – A visszatérés*** 2022-től vetített magyar vígjátéksorozat, amit Hámori Barbara alkotott. A 2019-2020 között futott *Drága örökösök* folytatása. A főbb szerepekben Lengyel Ferenc, Járó Zsuzsa, Mohai Tamás, Csarnóy Zsuzsanna és Horváth Sisa Anna látható.

A sorozatot 2022. december 27-én mutatta be az RTL.

2023 márciusában berendelték a második évadot.

## Cselekmény

2022 telén járunk, két évvel az eredeti sorozat vége után. A Szappanos család tagjai tovább élik az életüket: Tibi önvezető Teslával taxizik Budapesten, Mónika folytatja előkelő életét Lenkeháza polgármestereként, Kata háziorvos Ökörapátiban, Tamás ígéretéhez híven műkincsekkel foglalkozik (habár jobbára silány hamisítványokkal, amiket Krisztián készít el), Kristóf újra szerencsejátékfüggő lett, Vali pedig elhagyta Tibit, mert ő, ígérete ellenére, nem adott neki az örökségből, hogy megnyithassa a cukrászdáját, ezért Vali Zizi mamához költözött.

Az eltelt időben Ökörapáti teljesen megváltozott; a Szappanosok befektettek a faluba, ami sokat fejlődött. Lett rendőrség, orvosi rendelő, masszázsszalon, horgászbolt, külön épületbe költözött a polgármesteri hivatal, renoválták a panziót, valamint Attila gyorsétterme, a Krumpli and More is nyitott egy üzletet.

Egy nap megjelenik a szerb titkosszolgálat a faluban, Kálmán és Zsuzsa pedig ezt követően eltűnnek. Marosi ügyvédnő ismét Ökörapátiba hívja az örökösöket, ahol további furcsaságok derülnek ki: Kálmánék eltűnése előtt egy nappal Szláven is elhagyta a falut, miután felmondott a postán, továbbá Kristófot is letartóztatják, mert kétes üzelmekbe keveredett. Ismét egy videóüzenet kerül lejátszásra: Kálmán azért tűnt el, mert a szerbek 17 műkincset keresnek még rajta, amik nagy értéket képviselnek. Egy évet hagytak neki arra, hogy előteremtse azok ellenértékét, ami megközelítőleg 650 millió forint. Választás elé állítja rokonait: vagy kifizetik abból a pénzből, ami jutott nekik, vagy felajánlják a szerbeknek Stanislav király koronáját, mely egy rendkívül értékes műtárgy, és nemcsak az adósságot lehetne belőle törleszteni, de gazdagon jutna belőle a megtalálónak is. Már csak egy gond van: a műkincset Jolika, Kálmán kérésére, gondosan elrejtette, csakhogy ő az előző évben meghalt, és a rejtekhely hollétét magával vitte a sírba. Mindössze egy versike maradt utána, amely rejtjelesen fogalmazza meg, hogy hol érdemes keresni:

> Tág pinceként ki van öblözve a fal, erős vasrács az ajtó, nagy lakattal. Temérdek kincs, medence, kádak, gyémánt s arannyal színig töltve állnak.
>
>

Az Örökösök próbálják vagyonukból összeszedni a pénzt, de kiderül, hogy Mónikának és Tibinek már nincs pénze, Tamás és Attila öröksége pedig be van fektetve a műkincsekbe, illetve a gyorsétteremláncba. Csak Kata, valamint Józsi tudnának azonnal pénzt adni, de ők is csak 75 millió forintot tudnak felajánlani összesen. Így a család célja a korona mielőbbi megtalálása.

Az Örökösöknek nemcsak ilyen problémái akadnak a faluban. Mónika és Tibi dolgát például tovább nehezíti az újonnan érkezett házvezetőnő, Nusika, akit Zizi mama bérelt fel Kálmán házának rendbentartására. Eközben Stefi látogatja meg exbarátját a faházban, ahol felhántorgatja neki, hogy míg Kata jól menő karriert csinált, Dani szinte semmit nem tesz hozzá a közös kasszához. Így aztán a lovat sem tudja megvásárolni, amit kinézett magának. A férfi másnap tudja meg, hogy valaki megvette az állatot, aki, mint később kiderül, Stefi volt. Amikor a lányt meglövik, Dani minden szabad percét a kórházban tölti mellette, de csak, mint barátként, mert nem veszi észre a nő közeledését. Kata megtudja a dolgot, és biztosra veszi, hogy a férje megcsalja őt. Ezt követően el is viharzik otthonról. Stefi a lovardában megcsókolja Danit.

## Epizódok

A sorozat első évadát 2022. december 27-én dupla résszel mutatta be az RTL.
Sablon:Epizódok listája

## A sorozat készítése

2022 júliusában több hírportál is megírta, hogy a *Drága örökösökből* folytatás készülhet. 2022 októberben Kolosi Péter a Big Picture konferencián hivatalosan is bejelentette a folytatást, ami a *Drága örökösök – A visszatérés* címet kapta. A következő hetekben kiderült, hogy a szereplők nagyrésze visszatér a folytatásra, kivéve Molnár Gusztáv, akit az alkoholproblémája és a rendőrségi ügye miatt nem vett vissza a csatorna. A budakeszi forgatási helyszínen, ahol korábban Ökorapátit átalakították Makosszállássá a *Keresztanyu* sorozathoz, most vissza kellett állítani az eredeti díszleteket, és az aszfaltozott utat ismét murva váltotta fel.

## Érdekességek

* Nemcsak a *Drága örökösök*, de a *Keresztanyu* című sorozat történetét is folytatja bizonyos szereplők esetében. Dóra Béla és Konfár Erik, akik a *Keresztanyu* állandó főszereplői voltak, a folytatásban visszatérnek a korábbi sorozatbeli szerepükben. Rajtuk kívül a *Keresztanyu* több színésze, úgy mint Hernádi Judit, Magyar Attila, Ganxsta Zolee és Józan László, szintén csatlakozott a folytatáshoz, noha ők már új karaktereket formálnak meg. Az átfedés a két sorozat között kölcsönös, hiszen a *Drága örökösök* befejezése után számos, a sorozatban megismert színész csatlakozott a *Keresztanyu* szereplőgárdájához.
* A sorozatban nem játszik az előző sorozatból ismert Lippai László (Benedek), mert időközben elhunyt, Pallagi Melitta (Palágyi Diána, a történet szerint Dia elhagyta Szlávent, és a testvéréhez, Lalihoz költözött ki Dániába), Martin Márta (Balogh Jolika, valószínűleg idős kora miatt nem vállalta a folytatást, Jolika néni karaktere a történet szerint elhunyt), Tóth Judit és György István (Erzsike és Zeusz, a karakterei szintén elhunytak), Borbiczki Ferenc ( a történet szerint Babika és Gazsi különköltöztek), illetve Molnár Gusztáv (Szláven), a rendőrségi ügyei miatt maradt ki az új sorozatból. A karakterek pótlására került be két új törzsvendég, Huzal és Csali Anikó kocsmájába, illetve Szilvia, az új postás.
* Az 1. évad 1. részében Boglárka (Murányi Tünde) azt mondja Mónikának (Járó Zsuzsa), hogy “Idegállapotba jöttem Mónika”. Az RTL Mónika show című műsorában ez egy ikonikussá vált mondás.
* Az 1. évad 4. részében István atya (Dóczy Péter) azt mondja Zsuzsának (Vándor Éva), hogy "egy kis szíverősítő a vándornak". Ez utalás a színésznő vezetéknevére. Szintén ebben a részben Subicz János (Németh Kristóf) azt mondja, miután megtalálták az ellenőr szobájában a koronát tartalmazó képet, hogy "Ezek az ispánság után a királyságot is vissza akarják állítani.", amellyel a Magyarországon nemrég életbe lépett törvénymódosításokra tesz utalást.
* Az 1. évad 22. részében Nusika, Tamás és Tibor a Keresztanyu c. sorozat egyik részét nézik, amikor utalást tett Tivadarra, hogy végleg ki akarják írni a sorozatból. Ez egy utalás arra, hogy Tomasevics Tivadar szintén Lengyel Ferenc alakította, míg Ludmillát Hernádi Judit alakította a sorozatban. A Keresztanyut szintén az RTL mutatta be.
* Az 1. évad 39. részében, amikor Tibi és Sándor összeverekednek, Sándor folyamatosan Tibi nevét kiabálja, mire ő azt feleli: "Ne Tibizz!". Ezzel az *Üvegtigris 2.* egyik jelenetére utal, amelyben a Sándort alakító Hajdu Steve mondja ugyanezt a mondatot.

## További információk

* *Hivatalos oldala*
* Sablon:PORT.hu-film
* Sablon:IMDb cím

Sablon:Nemzetközi katalógusok
Sablon:Portál

1. ↑ Új részekkel jön a Drága örökösök. *Holdpont*. Retrieved on december 13, 2022.
2. ↑ Előbb visszatér az RTL-re a Drága örökösök, ahová a Keresztanyuból is érkeztek szereplők. *Media1*. Retrieved on december 13, 2022.
3. ↑ Valami Amerika sorozat, Drága örökösök, A Nagy Fehér Főnök – nagy bejelentéseket tett az RTL. *Sorozatwiki*. Retrieved on március 3, 2023.
4. ↑ Már idén érkezik a Drága örökösök legújabb évada az RTL-re. *Sorozatwiki*. Retrieved on december 13, 2022.
5. ↑ A Keresztanyut váltva új évaddal térhet vissza a Drága örökösök jövőre. *Media1*. Retrieved on december 13, 2022.
6. ↑ Drága örökösök, Nyerő Páros, Konyhafőnök– 10 műsor új évadát jelentette be az RTL 2023-ra. *Sorozatwiki*. Retrieved on december 13, 2022.
7. ↑ “Nincs visszatérés, másodszor is kirúgtak” – mégsem térhet vissza az RTL klubhoz a Drága örökösök sztárja, Molnár Gusztáv önerőből próbál leszokni az alkoholról. *Budapest környéke*. Retrieved on december 13, 2022.
8. ↑ RTL Fókusz (2022. december 13.)